KOMMISSIONENS BESLUTNING af 12. juli 1995 om visse gennemførelsesbestemmelser til Rådets beslutning 93/588/EØF om vedtagelse af et fællesskabshandlingsprogram for faglig uddannelse af embedsmænd i afgiftsadministrationerne (95/279/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 93/588/EØF af 29. oktober 1993 om vedtagelse af et fællesskabshandlingsprogram for faglig uddannelse af embedsmænd i afgiftsadministrationerne (Mattheus-Tax) (1), og

ud fra følgende betragtninger:

I henhold til denne beslutnings artikel 4, litra c), skal Kommissionen udarbejde fælles uddannelsesprogrammer for afgiftsadministrationernes embedsmænd;

disse programmer er uomgængeligt nødvendige, hvis de mål, der er sat i Mattheus-Tax-programmet skal nås, navnlig det, der går ud på at sikre, at EF-retten anvendes bedre;

de fælles programmer er blevet nødvendige som følge af, at undervisningen på medlemsstaternes forvaltningsskoler er uensartet;

de fælles programmer udgør et passende middel til at give embedsmændene en uddannelse med et sammenligneligt niveau i hele Fællesskabet;

det er uomgængeligt nødvendigt først og fremmest at udfærdige et fælles program for embedsmænd, der er i gang med deres grunduddannelse; dette program må vedrøre samtlige afgiftsmæssige emner;

i programmet må der afsættes megen plads til studiet af EF-institutionerne og disses grundlag, idet afgiftsadministrationernes embedsmænd i stigende grad skal integrere disse EF-komponenter;

visse internationale konventioner udgør en vigtig kilde til EF-retten, og det er derfor af betydning, at afgiftsadministrationernes embedsmænd får kendskab til bestemmelserne i disse konventioner og til deres virkning for EF-retten;

det fælles program vil få en ensrettende virkning på undervisningen i indirekte beskatning i EF, og det vil bidrage til, at afgiftsadministrationernes embedsmænd bliver mere bevidste om den stadig stærkere EF-dimension i deres opgaver;

foranstaltningerne i nærværende beslutning er i overensstemmelse med udtalelsen af Mattheus-Tax-udvalget -

VEDTAGET FØLGENDE BESLUTNING:

Artikel 1

I medlemsstaternes forvaltningsskoler iværksættes der et fælles fagligt uddannelsesprogram, herefter benævnt »det fælles program« for afgiftsadministrationernes embedsmænd, hvis indhold nærmere angives i bilaget.

Artikel 2

I nærværende beslutning forstås ved:

1) forvaltningsskole: enhver læreanstalt eller ethvert departement, hvor afgiftsadministrationernes embedsmænd modtager faglig uddannelse

2) embedsmænd under grunduddannelse: såvel embedsmænd ved begyndelsen af deres karriere eller i en ny grad som embedsmænd, der allerede er i embede, men hvis virke i den pågældende forvaltning ikke har varet i mere end fem år.

Artikel 3

Det fælles program henvender sig til de af afgiftsadministrationernes embedsmænd, der har til opgave at anvende EF-retten, uanset hvor de udøver deres embede.

Artikel 4

1. Det fælles program vedrører alle embedsmænd under grunduddannelse.

2. De nationale forvaltninger vil på efter- og videreuddannelsesseminarer meddele de embedsmænd, som har afsluttet deres grunduddannelse, indholdet af det fælles uddannelsesprogram, for så vidt som det måtte være nødvendigt.

Artikel 5

Det fælles program skal iværksættes over et tidsrum, der svarer til varigheden af grunduddannelsen i hver af de nationale afgiftsadministrationer.

For de afgiftsadministrationers vedkommende, der for tiden ikke giver nogen grunduddannelse, må dette tidsrum ikke overstige tre år.

Artikel 6

Hver medlemsstat underretter Kommissionen om de bestemmelser og fremgangsmåder, der vedtages med henblik på gennemførelse af det fælles program.

Artikel 7

Gennemførelsen af det fælles program er ikke til hinder for, at der i forvaltningsskolerne anvendes supplerende nationale programmer.

Artikel 8

Medlemsstaterne anvender det fælles program fra den 1. juni 1995.

Artikel 9

Denne beslutning er rettet til medlemsstaterne.

Udfærdiget i Bruxelles, den 12. juli 1995.

På Kommissionens vegne

Mario MONTI

Medlem af Kommissionen

(1) EFT nr. L 280 af 13. 11. 1993, s. 27.

BILAG

DET FÆLLES ERHVERVSUDDANNELSESPROGRAM FOR DE AF MEDLEMSSTATERNES EMBEDSMÆND, DER ER BESKÆFTIGET MED INDIREKTE BESKATNING, OG SOM ER UNDER GRUNDUDDANNELSE

Indledende bemærkning

Det fælles uddannelsesprogram, som beskrives i det følgende, tager ikke sigte på, at den undervisning, der meddeles som led i programmet, skal have et udtømmende præg.

Dets formål er at give de embedsmænd, som i medlemsstaterne er beskæftiget med indirekte beskatning, et fælles uddannelsesgrundlag, som er uomgængeligt nødvendigt for forståelsen af deres opgaver og for udførelsen heraf.

I. De Europæiske Fællesskaber

- Retsgrundlag: Paris-traktaten (EKSF) og Rom-traktaten (Euratom, EF), som ændret ved fællesakten og traktaten om Den Europæiske Union.

- EF-institutionerne og deres grundlag

- Europa-Parlamentet

- Rådet

- Kommissionen

- Domstolen og Retten i Første Instans

- Revisionsretten.

- Det Europæiske Råd (Artikel D i traktaten om Den Europæiske Union).

- Kontrolorganer og konsultative organer

- Regionsudvalget

- Det Økonomiske og Sociale Udvalg.

- EF's egne indtægter

- told

- landbrugsafgifter

- moms-egne indtægter

- yderligere bidrag beregnet i forhold til bruttonationalproduktet af medlemsstaterne.

II. Grundlaget for Det Europæiske Fællesskab

- Toldunionen.

- Det indre marked

- frie varebevægelser

- fri bevægelighed for personer

- frie kapitalbevægelser

- fri udveksling af tjenesteydelser.

- De fælles politikker, bl.a.

- handelspolitikken

- landbrugspolitikken

- fiskeripolitikken

- transportpolitikken.

III. EF-rettens kilder

- De interne kilder

- traktaterne

- den afledte ret

- Domstolens retspraksis.

- International ret

- de internationale konventioner, Det Europæiske Fællesskab er kontraherende part i, og de aftaler, Det Europæiske Fællesskab har indgået

- de aftaler, medlemsstaterne har indgået.

IV. EF-retten på afgiftsområdet

1. Retsreglerne: traktaten, direktiver og forordninger, gennemførelser i national ret.

2. Punktafgifter (1)

a) Definition og den historiske baggrund for harmoniseringen af punktafgifter.

b) Den generelle ordning

- anvendelsesområdet (materielt og territorialt)

- afgiftspligtens indtræden

- afgiftens forfald

- afgiftssuspension og berørte produkter: afgiftsoplag, godkendte oplagshavere, registrerede virksomheder, ikke-registrerede virksomheder, afgiftsrepræsentanter.

c) Omsætning af varer under suspensionsordningen

- garantiforpligtelser

- ledsagedokument og udførsel

- varer erhvervet af private

- fjernsalg

- forsendelse af varer gennem EFTA-lande

- uregelmæssigheder og forseelser

- godtgørelser og fritagelser.

d) Strukturer og satser for punktafgifter

- forarbejdede tobaksvarer

- mineralolier

- alkoholholdige drikkevarer.

3. Moms (2)

a) Momsens historiske baggrund og dens egenskaber

b) Almindelige principper for momsen

- anvendelsesområde

- territorial afgrænsning

- afgiftspligtige personer

- afgiftspligtige transaktioner

- afgiftspligtens indtræden og afgiftens forfald

- momsgrundlag

- satser

- fritagelser

- fradrag

- betalingspligtige personer

- de betalingspligtige personers forpligtelser

- særordninger

c) Anvendelse af disse principper på

- indenlandske transaktioner

- transaktioner mellem medlemsstater

- transaktioner med tredjelande.

4. Administrativt samarbejde og gensidig bistand mellem medlemsstaternes afgiftsadministrationer

a) direktivet om gensidig bistand 77/799/EØF

b) forordningen om administrativt samarbejde (EØF) nr. 218/92

c) direktivet om gensidig bistand og inddrivelse 76/308/EØF.

(1) For de medlemsstaters vedkommende, hvor der i de administrative strukturer sondres mellem sektoren for punktafgifter og sektoren for moms, er undervisningen i dette emne fakultativ for momsadministrationen.

(2) For de medlemsstaters vedkommende, hvor der i de administrative strukturer sondres mellem sektoren for punktafgifter og sektoren for moms, er undervisningen i dette emne fakultativ for punktafgiftsadministrationen.